**Hættustig hryðjuverka notað til að þrýsta á dómara**

- yfirlýsing til fjölmiðla frá Sveini Andra Sveinssyni, verjanda sakbornings í hryðjuverkamáli -

Öflug og góð lögregla er öllum samfélögum mikilvæg. Hún þarf að vera vel skipulögð og öflug, en um leið þurfa þeir sem með löggæzluvaldið fara að valda sínu starfi, þannig að réttar ákvarðanir séu teknar í þágu öryggis borgaranna, um leið og borgaralegra réttinda gætt og að lögregla gangi í takt við ákæruvald og dómsvald landsins.

Fyrir rétt um ári síðan var umbjóðandi minn handtekinn grunaður um að hafa þrívíddarprentað skotvopn og selt. Honum var sleppt eftir í viku í gæzluvarðhaldi en við skoðun á síma hans sá lögregla samskipti við vin hans, sem fólu í sér öfgakennt orðfæri og menn vildu túlka sem áform um að fremja fjöldadráp. Kl. 07:27 morguninn 21. september 2022 vakti yfirmaður miðlægrar deildar LRH athygli á þessum samskiptum og mæltist til þess að haft yrði eftirlit með tvímenningunum. Ríkislögreglustjóri breytti þessum fyrirætlunum lögreglu í málinu og voru þeir handteknir laust fyrir hádegi þennan dag.

Daginn eftir, þann 22. september, áður en rannsókn var byrjuð, hélt Ríkislögreglustjóri blaðamannafund sem aldrei skyldi haldinn, þar sem þessi óborganlega setning kom fram:„**Í kjölfar aðgerða lögreglu er það okkar mat að það sé óhætt að segja að samfélag okkar sé öruggara en það va**r.“

Á fundinum var því síðan hent fram að tvímenningarnir hafi m.a. haft áform um árásir á lögreglu og Alþingi og að þjóðaröryggisráð hefði verið upplýst um málið. Var því lýst yfir að lögreglan væri mjög ánægð með það að hafa stöðvað þessi áform. Rétt er að halda því til haga að margir reyndir lögreglumenn voru mjög ósáttir við þessi fundahöld og yfirlýsingagleði.

Þrátt fyrir þrotlausar rannsóknir lögreglu, með aðstoð erlendra lögregluyfirvalda, sem höfðu það eina markmið að renna stoðum undir þær stórkarlalegu yfirlýsingar sem fram komu á blaðamannafundi ríkislögreglustjóra, leiddi rannsóknin ekki fram neinar sönnur um undirbúning hryðjuverka og enn síður þeirra brota sem nefnd voru sérstaklega á blaðamannafundinum að hefðu verið í undirbúningi.

Lögregla hafði með aðstoð Europol gert hættumat á tvímenningunum. Var niðurstaða hættumatsins að á ferðinni væru stórhættulegir hryðjuverkamenn. Til að undirbyggja þetta mat óskaði lögregla eftir því að dómkvaddur matsmaður gerði geðmat tvímenningunum. Þvert ofan á væntingar lögreglu var það niðurstaða eins reyndasta geðlæknis landins á sviði sakamála, sem var dómkvaddur, að tvímenningarnir væru engum hættulegir, hvorki sjálfum sér né öðrum. Lögreglan brást þannig við að uppfæra sitt mat og segja mat geðlæknisins engu breyta um niðurstöðu nafnlausra lögreglumanna.

Í kjölfar geðmatsins, þann 13. desember 2022, felldi Landsréttur niður gæzluvarðhald tvímenninganna. Lögreglan brást við því með því að hækka hættustig vegna hryðjuverka úr tveimur í þrjá og í kjölfar þess var aftur reynt að hneppa tvímenningana í gæzluvarðhald. Þessu var snarlega hafnað.

Þessi rýra uppskera rannsóknar lögreglu sézt bezt á því að tvímenningarnir hafa ekki verið ákærðir fyrir neitt af því sem lýst var yfir á blaðamannafundinum að þeir hefðu haft í undirbúningi, heldur aðeins var hið óvandaða orðfæri þeirra sagt í ákæru sýna ótvíræðan ásetning þeirra til að fremja einhver ótiltekin hryðjuverk. Áttu þeir að hafa ætlað að nota byssur sem læstar voru inni í skáp föður annars þeirra og þrívíddarprentaðar byssur sem þeir höfðu þá þegar selt.

Ákæru vegna hryðjuverkatilrauna hefur einu sinni verið vísað frá héraðsdómi og var sú frávísun staðfest af Landsrétti. Ný ákæra var gefin út og hefur þess aftur verið krafist að ákæru verði vísað frá.

Ríkislögreglustjóri virðist hafa meiri áhyggjur af því að halda ekki andliti og að þurfa að gleypa sín eigin stóryrði, frekar en að tveir ungir menn í blóma lífsins séu saklausir dæmdir í margra ára fangelsi. Hefur gripið um sig örvænting á lokastigi. Á vef Morgunblaðsins í gær, 24. september, gat að sjá ósvífna tilraun til þess að hafa áhrif á dómara þann sem hefur hryðjuverkamálið til meðferðar, þegar fulltrúi ríkislögreglustjóra lét hafa eftir sér að sakfelling í málinu myndi hjálpa til við að lækka aftur hættustigið. Virðist þetta hættustig vera skiptimynt.

Fátt er hættulegra samfélaginu en fullkomlega vanhæf lögregla. Brýnasta verkefnið í dag er að endurskoða frá grunni starfsemi Ríkislögreglustjóra þannig að samfélag okkar verði öruggara en það er í dag.